b"\n_START_ARTICLE_\nTimo Murama\n_START_PARAGRAPH_\nTimo Kaapo Arthur Murama (alun perin Moberg, 15. lokakuuta 1913 Rovaniemi \xe2\x80\x93 17. tammikuuta 1981 Rovaniemi) oli suomalainen m\xc3\xa4kihypp\xc3\xa4\xc3\xa4j\xc3\xa4 ja yhdistetyn hiiht\xc3\xa4j\xc3\xa4._NEWLINE_Murama sijoittui vuonna 1936 Garmisch-Partenkirchenin olympialaisissa seitsem\xc3\xa4nneksi yhdistetyn kilpailussa ja 24:nneksi m\xc3\xa4kihypyss\xc3\xa4. Lahden MM-kisoissa 1938 h\xc3\xa4n sijoittui yhdistetyss\xc3\xa4 kymmenenneksi sek\xc3\xa4 Cortina d'Ampezzon MM-kisoissa 1941 yhdistetyss\xc3\xa4 viidenneksi ja m\xc3\xa4kihypyss\xc3\xa4 15:nneksi. Cortina d'Ampezzon kisojen MM-arvo peruttiin my\xc3\xb6hemmin._NEWLINE_Ounasvaaran Hiihtoseuraa ja Rovaniemen Urheilijoita edustanut Murama voitti kotikaupungissaan Ounasvaaran kisoissa yhdistetyn vuosina 1935, 1938, 1939 ja 1941 sek\xc3\xa4 m\xc3\xa4kihypyn vuosina 1937\xe2\x80\x931939. H\xc3\xa4n teki ensimm\xc3\xa4isen\xc3\xa4 Suomessa yli 70 metrin hypyn ylt\xc3\xa4ess\xc3\xa4\xc3\xa4n Rovaniemell\xc3\xa4 P\xc3\xb6yli\xc3\xb6vaaran m\xc3\xa4ess\xc3\xa4 71 metriin 20. helmikuuta 1937. H\xc3\xa4n voitti Puijon kisoissa yhdistetyn vuonna 1937 sek\xc3\xa4 sijoittui Salpaussel\xc3\xa4n Kisoissa toiseksi vuosina 1936 ja 1937._NEWLINE_Murama oli sittemmin urheiluv\xc3\xa4linemyym\xc3\xa4l\xc3\xa4n omistaja Rovaniemell\xc3\xa4."